## Labora manté en agost obert el termini per a sol·licitar participar en programes d’ocupació i de formació

*** Les empreses i les entitats locals disposen de termini per a sol·licitar participar en les ajudes per a la contractació de jóvens, persones amb discapacitat i desocupats
* El campus en línia de Labora té oberta la matriculació per als cursos gratuïts de *softskills* i competències digitals**

Labora, Servici Valencià d’Ocupació i Formació, té obert durant este mes d’agost el termini per a rebre sol·licituds per a diversos plans de foment de l’ocupació dirigides a jóvens, persones amb discapacitat i desocupades, així com per a matricular-se en diversos cursos de formació.

Els programes de foment d’ocupació en empreses privades que encara tenen termini obert són el programa de contractació indefinida de persones jóvens qualificades i el de contractació de persones amb discapacitat. Les dos convocatòries poden rebre sol·licituds fins al pròxim 10 de setembre.

Per la seua banda, les entitats locals que vulguen participar en el programa de subvencions per al foment de l’ocupació tenen de termini fins al 8 d’agost per a sol·licitar-lo. Estes ajudes poden ser per a jóvens d’entre 16 i 29 anys que estiguen inscrits en Labora i figuren com a beneficiaris del Sistema Nacional de Garantia Juvenil.

Més de 1.700 persones podrien beneficiar-se d’estes contractacions en les entitats locals valencianes. D’estes, més de 500 serien contractacions dins del Pla d’ocupació juvenil i quasi 1.200 del Pla d’ocupació en l’àmbit forestal. Els 542 municipis de la Comunitat Valenciana podran participar en estos programes de contractació.

Un altre dels programes als quals poden optar jóvens d’entre 16 i 29 anys amb qualificació és el de la contractació en pràctiques en empreses del sector públic instrumental de la Generalitat Valenciana. Una vegada s’aproven les sol·licituds que les empreses públiques han dirigit a Labora, es procedirà a continuar el procés que culminarà amb la selecció de les persones jóvens que reunisquen les condicions per a optar a estos llocs.

Les persones que vullguen participar en qualsevol de les actuacions de Labora han d’estar inscrites en el Servici Valencià d’Ocupació i Formació. En este sentit, és molt important que les persones tinguen la seua demanda d’ocupació actualitzada, amb totes les dades de formació i experiència al dia. Este procés es fa en Labora a través de l’autoentrevista.

**Formació en el campus virtual de Labora**

De la mateixa manera, durant el mes d’agost estarà obert el període de matriculació per als cursos del campus virtual de Labora. Estos cursos, que ja han format en el primer semestre de 2024 més de 3.000 persones, són totalment gratuïts i es fan en línia, de manera que poden ser realitzats de manera flexible per l’alumnat que participe en estos.

Fins al 6 d’agost es poden rebre sol·licituds de matrícula en els cursos de competències transversals o *softskills*. Estos cursos tenen per objectiu millorar la capacitació laboral de la ciutadania, aportant-li habilitats personals i interpersonals. Estes són qualitats molt demandades per les empreses i milloren substancialment l’ocupabilitat de les persones.

Estes xifres continuaran creixent durant tot l’any, segons es vagen obrint els períodes de matriculació per a les successives edicions. Estes noves edicions, en el cas de les *sofskills* la sexta i competències digitals la tercera, presenten com a novetat que permeten matricular-se de fins a dos cursos en cada una.

Per la seua banda, el període de matriculació per a la nova edició dels cursos de competències digitals estarà obert entre el 7 i el 20 d’agost. En concret, són els cursos de més de 30 hores de Competències Digitals II, que oferixen una qualificació professional major que els de menys de 30 hores. S’oferix formació en *cloud computing, project management* de gestió integrada de projectes, disseny web amb *wordpress*, atenció i gestió de telefonades en un servici de teleassistència, analítica web i ciberseguretat.

Fecha: 06/08/2024